Иван Кръстев
Кой как пише „запетая“

chitanka.info

Аз диктувам: запетая.

Петльо пише: запя тая.

И си мисли: запя тая

гласовита запетая!

Аз диктувам: запетая.

Мурджо пише: за пет лая.

И си мисли: за пет лая

плаче тая запетая!

Аз диктувам: запетая.

Пенка пише: зя̀па тая.

И си мисли: зя̀па тая

кривоуста запетая!

Аз диктувам: запетая.

Пенчо пише: за пета я.

И си мисли: за пета я

ритам тая запетая!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.